  Майя Бывальцева Физкультурая но тазалыкез юнматонъя «Спортивной квартал» огъетэз усьтӥзы 29-тӥ оштолэзе Ижкарысь Нижняя урамын. Со кун но ужбергатон ласянь валче вылысь пуктэмын. Спортъя огъетэз усьтон ужрадэ пыриськиз Удмуртилэн тӧроез Александр Соловьёв. «Огъетлэн нимыз туж тупась. Металлургъёслэн городоксы спортзалэз кемалась возьма ни вал… Кун ласянь 14 миллион манет уже кутэмын, 231 миллион манетэз — ужбергатӥсьёслэн. Со туж умой. Валтӥсез — валан вань, тужгес валтӥсез — ми сое пуктӥмы. Мыным кельше, егитъёс но мукет адямиос спортэн вырозы шуыса», — вазиськиз Александр Соловьёв. Элькунлэн тӧроез лэсьтӥськисьлэсь, «Айсберг» компанилэсь, быгатонлыкъёссэ пусйиз. Нош солэн кивалтӥсез Алексей Кусков улосвыл кивалтэтлы тау кариз оскемзы понна. Огъетлэн фитнес-кивалтӥсез Андрей Галановлэн верамезъя, юртын ляб тазалыко муртъёслы но луонлыкъёс кылдытэмын. ФОК-ын пӧртэм спорт амалъёсын вырыны луоз: уян, волейбол, айкидо, нюръяськон, гимнастика. Секциос куартолэзь пумын ужаны кутскозы. Со сяна, огъетэ интыяськозы эстетической медициная цент, но фитнес-студия. Удмуртилэн тӧроез Александр Соловьёв ивортэмъя, кун но ужбергатон ласянь валче вылысь спорт огъетъёс ӝоген усьтӥськозы Сарапулын но Дэри ёросысь Пероггуртын. Тегъёс: Ужбергатон Спорт Ижкар Удмуртия АлександрСоловьёв кивалтэт  